কালো গুন্দ্রী
কালো গুন্দ্রী (বৈজ্ঞানিক নাম: Perdicula manipurensis) (ইংরেজি: Manipur Bush Quail), Phasianidae (ফ্যাসিয়ানিডি) গোত্র বা পরিবারের অন্তর্গত Perdicula (পের্ডিকুলা) গণের এক প্রজাতির অত্যন্ত দুর্লভ তিতির। সারা পৃথিবীতে মাত্র ১৭ হাজার বর্গ কিলোমিটার জায়গা জুড়ে এদের আবাস। হিমালয়ের তিতির আর গোলাপি শির হাঁসের মত কালো গুন্দ্রীও পৃথিবী থেকে বিলুপ্ত হয়ে গিয়েছে বলে ধারণা করা হলেও প্রায় ৮০ বছর পর ২০০৬ সালের জুন মাসে ভারতের অসমে মানস জাতীয় উদ্যানে এদের আবার দেখা যায়। ভারতের প্রখ্যাত বন্যপ্রাণীবিদ আনোয়ারউদ্দীন চৌধুরী প্রজাতিটি দেখতে পাওয়ার খবর নিশ্চিত করেছেন। আই. ইউ. সি. এন. কখনোই এই প্রজাতিটিকে বিলুপ্ত বলে ঘোষণা করেনি। আই. ইউ. সি. এন. এর তালিকায় প্রজাতিটি সবসময়ই সংকটাপন্ন হিসেবে পরিচিত ছিল। সমগ্র পৃথিবীতে আনুমানিক সাড়ে তিন হাজার থেকে পনের হাজার কালো গুন্দ্রী রয়েছে।